樂神曲
作者：舒岳祥
朝代：宋

paragraphs: 汙田稻子輸官糧，高田豆角初上場。
楓林沉沉誰打鼓，農家報本兼祈禳。
打鼓打鼓急打鼓，大巫邀神小巫舞。
絳衫繡帔朱冠裳，手持鈴劍道神語。
前年軍過雞柵空，今年一母生十雄。
甽東種秫穫頗厚，大甑炊糍甕成酒。
家機白布闊且長，翁媼製作新衣裳。
再拜奠神重酌酒，男耕女桑十倍强。
大婦小婦別有祝，生養好男房計足。
巫公巫公告爾神，産穀不如多産銀。
馿載馬馱車碌碌，免斫柘條行箠扑。